România intră probabil în cea mai dură recesiune în care a fost vreodată, a declarat deputatul USR Claudiu Năsui, fost ministru al Economiei, joi, pe B1 TV, la "News Pass" cu Laura Chiriac.
Întrebat cum crede că va arăta această iarnă pentru românul de rând, deputatul USR a spus: "Va fi crâncen. Aș vrea să reiau puțin tema asta, deci noi intrăm probabil în cea mai dură recesiune în care a fost România, mai rău decât a fost în 2007-2009, și Guvernul în pragul acestei recesiuni, în loc să lase mai mulți bani în piață, îi scoate. Toate cuvintele astea, și v-aș ruga să fiți atenți la formulările domnului Ciolacu, nu vom crește TVA la medicamente și alimente. Asta ce înseamnă? Crește TVA în alte părți".
"TVA e un impozit regresiv. TVA este un impozit pe care îl plătesc predominant cei cu salarii mai mici, cu venituri mai mici, deci ideea asta că de fapt nu tăiem salarii, nu taie ei de fapt salarii la stat, dar în mediul privat, în restul economiei, va fi prăpăd. Pentru că TVA mai mare înseamnă prețuri mai mari, înseamnă putere de cumpărare mai mică, adică înseamnă sărăcie, înseamnă că deodată nu o să ne mai putem permite la fel de mult – din ce în ce mai puțin de fapt", a adăugat Claudiu Năsui, fost ministru al Economiei.
"Acesta este un lucru pe care românii îl știu deja, îl văd deja. În magazine, persoane care ajung la casă… S-a întâmplat exact chestia asta în fața mea, a renunțat la niște bunuri pentru că nu putea să achite și nu i-a venit să creadă cât de scump este coșul", a mai spus el.